CELEX: 
Language: bg
Date: 2021-04-21 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2017/2358 и Делегиран регламент (ЕС) 2017/2359 по отношение на включването на факторите на устойчивост, рисковете за устойчивостта и предпочитанията във връзка с устойчивостта в изискванията към застрахователните дружества и разпространителите на застрахователни продукти във връзка с контрола и управлението на продуктите, и в правилата за етичност и за инвестиционни съвети за основаващите се на застраховане инвестиционни продукти

ОБЯСНИТЕЛЕН МЕМОРАНДУМ
            
            
               Настоящият регламент е част от едно по-общо начинание на Комисията в областта на устойчивото развитие. То полага основите на уредба на ЕС, където съображенията за устойчивост са поставени в центъра на финансовата система, така че да се подкрепи превръщането на европейската икономика в по-екосъобразна, по-устойчива и кръгова система, в съответствие с целите на Европейския зелен пакт
                  1
               .
            
            
               В резултат на приемането на Парижкото споразумение от 2016 г. относно изменението на климата и Програмата на ООН до 2030 г. за устойчиво развитие Комисията обяви в своя план за действие „Финансиране за устойчив растеж“
                  2
                намерението си да включи устойчивостта като параметър при предоставянето на финансови съвети и да изясни включването в секторното законодателство на устойчивостта при т. нар. доверителни задължения. В съобщението за Европейския зелен пакт се потвърждава необходимостта от дългосрочни сигнали за насочване на финансовите и капиталовите потоци към инвестиции в екосъобразни проекти и за избягване блокирането на активи. С настоящия делегиран регламент се допринася за постигането на тази конкретна цел.
            
            
               С Делегиран регламент (ЕС) 2017/2358 на Комисията
                  3
                се допълва Директива (ЕС) 2016/97 на Европейския парламент и на Съвета
                  4
                (ДРЗП), като се доуточняват изискванията към застрахователните дружества и разпространителите на застрахователни продукти във връзка с контрола и управлението на продуктите, а с Делегиран регламент (ЕС) 2017/2359 на Комисията
                  5
                се допълва Директива (ЕС) 2016/97, като се уточняват изискванията за предоставяне на информация и правилата за етичност, приложими към разпространението на основаващите се на застраховане инвестиционни продукти. С настоящия регламент Делегиран регламент (ЕС) 2017/2358 и Делегиран регламент (ЕС) 2017/2359 се изменят двояко.
            
            
               Първо, в него, като допълнение към оценката за уместност, са взети предвид клиентските предпочитания във връзка с устойчивостта. Съгласно действащата правна уредба, въведена с ДРЗП, от застрахователните посредници и застрахователните дружества, които разпространяват основаващи се на застраховане инвестиционни продукти, се изисква да получават сведения за знанията и опита на клиентите си в сферата на инвестициите, за финансово им положение, в т.ч. за капацитета им да поемат загуби, както и за целите им, в т.ч. за допустимото за тях равнище на риск, които сведения да им позволят да препоръчат на тези клиенти подходящите за тях основаващи се на застраховане инвестиционни продукти (оценяване на подходящия характер). Сведенията за инвестиционните цели обхващат предпочитанията във връзка с поемането на риск, рисковия профил и целите на инвестицията. Като цяло обаче сведенията за инвестиционните цели на клиентите се отнасят до финансовите цели, като нефинансовите им цели, например предпочитанията им във връзка с устойчивостта, обикновено не се разглеждат. Понастоящем при оценяването на подходящия характер обикновено не се включват въпроси за предпочитанията на клиентите във връзка с устойчивостта, а повечето клиенти от своя страна не повдигат въпроси за устойчивостта. Поради това застрахователните посредници и застрахователните дружества, които разпространяват основаващи се на застраховане инвестиционни продукти, биха могли да проучват тези предпочитания по по-подходящ начин при подбора си.
            
            
               По силата на Регламент (ЕС) 2019/2088 на Европейския парламент и на Съвета
                  6
                (РОИУСФУ), в документацията за даден финансов продукт трябва да се посочва как заявените за него цели за устойчивост или амбиции във връзка с устойчивостта ще бъдат — или са — постигнати. Амбициите във връзка с устойчивостта могат да бъдат различни, тъй като не става въпрос за предоставяне на някакво обозначение. Финансовите продукти, посочени в член 9 от РОИУСФУ, трябва да имат за цел устойчиви инвестиции по смисъла на член 2, точка 17 от посочения регламент, които не засягат значително посочените в същото определение цели, а тези от обхвата на член 8 от РОИУСФУ могат да преследват други стратегии, дори такива, които по същество може да не са свързани с постигането на устойчивост въпреки заявката си за съблюдаване на критерии от екологичен, социален и управленски (ЕСУ) характер, за естеството си на социално отговорни инвестиции (СОИ) или за ориентация към сферата на устойчивостта. С оглед на това, както и на факта, че ДРЗП, РОИУСФУ и Регламент (ЕС) 2020/852 на Европейския парламент и на Съвета
                  7
                (Регламентът за таксономията) обхващат различни продукти, стремежът при настоящия проекторегламент е финансовите инструменти, които имат известна реална връзка с устойчивостта, да могат да бъдат препоръчвани на клиентите или потенциалните клиенти, които изразяват ясни предпочитания във връзка с устойчивостта. Поради това предпочитанията във връзка с устойчивостта включват финансовите инструменти, които поне до известна степен се инвестират или в дейности, които принадлежат към таксономията на Регламента за таксономията, или в устойчиви инвестиции по смисъла на член 2, точка 17 от РОИУСФУ, като се обхващат и дейностите, които принадлежат към въпросната таксономия или при които е взето предвид отрицателното отражение на инвестициите върху околната среда или обществото, т.е. основните неблагоприятни въздействия върху устойчивостта. С нормите относно предпочитанията във връзка с устойчивостта се подпомага и засилва целта за намаляване на случаите на заблуждаваща информация за екологосъобразност и неправомерни продажби, а и се насърчава преходът на финансовата система, така че тя действително да подкрепя дружествата по пътя им към устойчивото развитие, както и да продължи да подкрепя дружествата, които вече са постигнали устойчивост.
            
            
               С нормите относно предпочитанията във връзка с устойчивостта се осигурява съгласуваност с РОИУСФУ и с Регламента за таксономията, като освен това значително се повишава ефективността на оповестяванията във връзка с устойчивостта, изисквани по силата на посочените регламенти. Регламентът за таксономията изисква оповестяване на степента, в която инвестициите са съобразени с таксономията на ЕС. 
            
            
               На практика, за да се улеснят вътрешните процеси и в частност изготвянето на препоръки за клиентите или потенциалните клиенти въз основа на предшестващ анализ на финансовите инструменти, застрахователните посредници и застрахователните дружества, които разпространяват основаващи се на застраховане инвестиционни продукти, биха могли например предварително да класират и да групират тези продукти според техния дял, инвестиран в икономически дейности, които се определят като екологично устойчиви, дела на устойчивите инвестиции или степента, в която са взети предвид основните неблагоприятни въздействия — категории основни неблагоприятни въздействия, видове ангажименти, качествени или количествени показатели. Тъй като инвестициите, за които са предназначени основаващите се на застраховане инвестиционни продукти, могат да породят различни основни неблагоприятни въздействия върху факторите на устойчивост, застрахователните посредници и застрахователните дружества следва да обясняват на своите клиенти или потенциални клиенти, че елементите, с които се доказва, че тези основни неблагоприятни въздействия върху факторите на устойчивост са взети предвид, са от значение при различни екологични, социални, свързани със служителите или управлението въпроси, следва да позволяват да се докаже това твърдение и да се демонстрира съответният ангажимент за неутрализиране на основните неблагоприятни въздействия във времето, както и могат да бъдат изразени чрез качествени или количествени показатели, сред които са посочените в РОИУСФУ.
            
            
               На второ място, настоящият регламент включва рисковете за устойчивостта в изискванията във връзка с контрола и управлението на продуктите, както и в правилата относно конфликтите на интереси. Съгласно ДРЗП застрахователните дружества, както и застрахователните посредници, които създават застрахователен продукт за продажба на клиенти, поддържат, прилагат и подлагат на преглед процедура за одобряване на всеки застрахователен продукт, както и на съществените изменения на съществуващ застрахователен продукт, преди той да бъде пуснат на пазара или разпространяван на клиентите. Процедурата за одобряване на застрахователен продукт определя неговия целеви пазар, оценява всички съответни рискове при него и съобразява с него планираната стратегия за разпространение. В Делегиран регламент (ЕС) 2017/2358 се съдържат допълнителни подробности за процедурите за контрол и управление на продуктите. 
            
            
               Сред условията в приетия по силата на член 25, параграф 2 от ДРЗП Делегиран регламент (ЕС) 2017/2358, отнасящи се до определянето на целеви пазар, все още не е изрично посочен начинът, по който застрахователните дружества, застрахователните посредници, които създават застрахователни продукти, и разпространителите на застрахователни продукти трябва да включват факторите на устойчивост и свързаните с устойчивостта цели. С настоящия регламент се пояснява, че факторите на устойчивост и свързаните с устойчивостта цели следва да се интегрират в процедурите за контрол и управление на застрахователните продукти.
            
            
               В частта, отнасяща се до рисковете за устойчивостта, е следвано изготвеното от Европейския орган за застраховане и професионално пенсионно осигуряване (ЕОЗППО)
                  8
                техническо становище за включването на рисковете за устойчивостта и факторите на устойчивост в делегираните актове по „Платежоспособност II“ и ДРЗП. В техническото становище се изтъква, че включването на рисковете за устойчивостта и факторите на устойчивост в Делегиран регламент (ЕС) 2017/2358 и Делегиран регламент (ЕС) 2017/2359 трябва да се разясни, както и да се предвидят специални разпоредби в това отношение. 
            
            
               С настоящия регламент и с останалите приети в същата връзка секторни делегирани актове, с които се изменят разпоредбите относно доверителните задължения, се засилват и нормите на РОИУСФУ, Регламент (ЕС) 2019/2089 на Европейския парламент и на Съвета
                  9
                и Регламента за таксономията. С тези правни норми съображенията за устойчивост се включват, еднообразно и за всички сектори, в процесите на инвестиране, консултиране и оповестяване. С тях екологичните, социалните и управленските съображения (устойчивост) се поставят в центъра на финансовата система, така че да се подкрепи превръщането на европейската икономика в по-екосъобразна, по-устойчива, нисковъглеродна, ефективно използваща ресурсите кръгова система.
            
            
               Настоящият регламент се приема въз основа на предоставените правомощия по член 25, параграф 2, член 28, параграф 4 и член 30, параграф 6 от ДРЗП.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               През декември 2016 г. Комисията създаде експертна група на високо равнище (ЕГВР) по финансиране на устойчивото развитие със задача да подпомогне чрез препоръки разработването на стратегия на ЕС за финансиране на устойчивото развитие. В средата на юли 2017 г. ЕГВР публикува междинен доклад „Финансиране на устойчива европейска икономика“, а на 18 юли 2017 г. на среща на заинтересованите страни представи окончателния си доклад по темата, както и консултационен въпросник. 
            
            
               На 31 януари 2018 г. бе публикувано резюме на получените отговори на въпросника, публикуван заедно с окончателния доклад „Финансиране на устойчива европейска икономика“ на ЕГВР. В резюмето са обобщени отговорите на респондентите. В окончателния си доклад ЕГВР препоръчва „от инвестиционните съветници да се изиска да се осведомяват за предпочитанията на непрофесионалните инвеститори относно въздействието на инвестициите им върху устойчивостта на развитието и да се съобразяват с тези предпочитания – като обичайна част от предоставянето на финансови съвети“. Там също така се препоръчва да се „обсъди управлението на дългосрочните рискове и на рисковете за устойчивостта“.
            
            
               През март 2018 г. Комисията разпрати анкета с целеви въпроси за включването на екологичните, социалните и управленските съображения в оценката за уместност. Консултацията показа, че малцина клиенти сами повдигат свързани с устойчивостта въпроси при инвестиционните консултации. Сред причините за това са: i) наличната информация за свързаните с устойчивостта финансови продукти не е прозрачна; ii) висок е рискът от заблуждаващи твърдения за екосъобразност в съществуващата документация; iii) липсва достатъчна осведоменост за въздействието върху риска и резултатите. При инвестиционните консултации случаите на систематично повдигане от страна на клиентите на въпроси във връзка с факторите на устойчивост са били редки. 
            
            
               От друга страна, съгласно насоките за по-добро законотворчество, от 24 май до 21 юни 2018 г. бе публикуван за обратна връзка проектът на делегиран регламент, с който в инвестиционните съвети за основаващите се на застраховане инвестиционни продукти се включват аспектите на устойчивостта. Комисията получи 20 отговора за настоящия делегиран регламент за изменение на Регламент (ЕС) 2017/2359. Заинтересовани страни от различни среди (НПО, сдружения от сектора на финансовите услуги, публични органи) коментираха разни аспекти на настоящия делегиран регламент. Въпреки че като цяло бе изразена силна подкрепа за засилване на акцента върху нефинансовите цели в рамките на инвестиционния процес, някои заинтересовани страни не бяха склонни да променят нововъведените от тях в изпълнение на ДРЗП процеси. Както бе посочено по-горе, Комисията не само е убедена в неотложната необходимост от напредък по програмата си за финансиране на устойчивото развитие, но също така смята, че с нововъведеното позоваване на РОИУСФУ и с предложения график за прилагането на настоящия делегиран акт (12 месеца след влизането в сила) се предвижда достатъчна гъвкавост.
            
            
               Що се отнася до някои от целите в рамките на оценяването на подходящия характер, Комисията включи някои изменения, така че инвестиционните цели да се разграничат от предпочитанията във връзка с устойчивостта. Това разграничение е важно, за да не се допускат неправомерни продажби. Факторите на устойчивост не следва да имат превес над личните инвестиционни цели на клиента. Поради това предпочитанията във връзка с устойчивостта следва да се разглеждат едва при оценяването на уместността, след като инвестиционната цел на клиента е била вече ясно установена. Целта на разпоредбите относно предпочитанията във връзка с устойчивостта е да се повиши осведомеността на потенциалните клиенти или на клиентите за наличието на основаващи се на застраховане инвестиционни продукти, които имат свързани с устойчивостта цели. Предвид наличието на разпоредби относно предпочитанията във връзка с устойчивостта, основаващите се на застраховане инвестиционни продукти с различни по мащаб цели, свързани с устойчивостта, не е необходимо да се адаптират. Тези основаващи се на застраховане инвестиционни продукти ще се ползват от режима за предпочитанията във връзка с устойчивостта или ще продължат да бъдат препоръчвани, но не като основаващи се на застраховане инвестиционни продукти, отговарящи на определените в настоящия регламент предпочитания на клиента или потенциалния клиент във връзка с устойчивостта. На практика, свързаните с устойчивостта белези на основаващите се на застраховане инвестиционни продукти следва да бъдат представяни по прозрачен начин, който да позволява на застрахователните посредници и застрахователните дружества, които разпространяват основаващи се на застраховане инвестиционни продукти, да водят диалог със своите клиенти или потенциални клиенти с цел да получат достатъчно подробна представа за индивидуалните клиентски предпочитания във връзка с устойчивостта. За да се избегнат излишните действия, за съществуващите клиенти, за които вече е извършена оценка за уместност, застрахователните посредници и застрахователните дружества, които разпространяват основаващи се на застраховане инвестиционни продукти, следва да могат да определят индивидуалните предпочитания във връзка с устойчивостта при следващото редовно актуализиране на тази действаща оценка.
            
         
         
            
               С разпоредбите относно предпочитанията във връзка с устойчивостта се увеличава използването на таксономията на ЕС на устойчивите дейности — икономическите дейности, които се определят като екологично устойчиви съгласно член 3 от Регламента за таксономията, както и устойчивите инвестиции — по смисъла на член 2, параграф 17 от РОИУСФУ, като те обхващат и инвестициите в горепосочените икономически дейности, които могат да се приемат за екологично устойчиви. С тези разпоредби се насърчава и препоръчването на финансови инструменти, при които е взето предвид и с които се намалява същественото отрицателно отражение на тези инвестиции, т.е. основните неблагоприятни въздействия.  
            
            
               Комисията поиска от ЕОЗППО да изготви техническо становище за приемането на потенциални изменения на делегираните актове, приемани по силата на ДРЗП, с цел включване на рисковете за устойчивостта и факторите на устойчивост в организационните изисквания и в системите за управление и контрол на продуктите.
            
            
               На 30 април 2019 г. ЕОЗППО публикува техническото си становище за включването на рисковете за устойчивостта и факторите на устойчивост в делегираните актове по „Платежоспособност II“ и ДРЗП. В становището бяха взети под внимание мненията, изразени от заинтересованите страни при обществената консултация, проведена между 28 ноември 2018 г. и 28 февруари 2019 г. В него се съдържа анализ на разходите и ползите. В становището се разглежда включването на рисковете за устойчивостта и факторите на устойчивост в изискванията във връзка с контрола и управлението на продуктите, както и в правилата относно конфликтите на интереси. В настоящия делегиран регламент са включени препоръките, които ЕОЦКП изготви и предостави за обществена консултация.
            
            
               В съответствие с принципите на по-добро законотворчество, от 8 юни 2020 г. до 6 юли 2020 г. настоящото проектопредложение бе публикувано за втора консултация. След задълбочен анализ на получените становища текстът бе допълнително изменен.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание на настоящия регламент е посочено в член 25, параграф 2, член 28, параграф 4 и член 30, параграф 6 от Директива (ЕС) 2016/97.
            
            
               С настоящия регламент се изменят Регламент (ЕС) 2017/2358 и Регламент (ЕС) 2017/2359, както следва:
            
            
               С член 1 се пояснява, че застрахователните дружества и застрахователните посредници, които създават застрахователни продукти, предназначени за продажба на клиенти, следва надлежно да взимат предвид свързаните с устойчивостта цели, когато определят групите клиенти, за чиито потребности, характеристики и цели застрахователният продукт е подходящ. Когато с оглед на целевия пазар се преценяват профилът риск/възвръщаемост на съответния продукт и неговите характеристики, следва да се има предвид и целта на продукта — устойчиви инвестиции или екологични или социални характеристики. В контекста на този преглед застрахователните дружества и застрахователните посредници, които създават застрахователни продукти, следва също така изрично да взимат предвид свързаните с устойчивостта цели на клиентите от целевия пазар. 
            
            
               Застрахователните дружества и застрахователните посредници, които създават застрахователни продукти, следва също така по силата на Делегиран регламент (ЕС) 2017/2358 на Комисията прозрачно да оповестяват факторите на устойчивост на своите продукти, така че разпространителите на застрахователни продукти да могат да водят диалог със своите клиенти или потенциални клиенти с цел да получат достатъчно подробна представа за индивидуалните клиентски предпочитания във връзка с устойчивостта. За устойчивите инвестиции няма да се изисква да се определя отрицателен целеви пазар.
            
            
               С член 2 се пояснява, че застрахователните посредници и застрахователните дружества, които разпространяват основаващи се на застраховане инвестиционни продукти, трябва да взимат предвид възможните конфликти на интереси, които могат да възникнат във връзка с факторите на устойчивост. Освен това, когато предоставят съвети за основаващи се на застраховане инвестиционни продукти, застрахователните посредници и застрахователните дружества трябва задължително да оценяват предпочитанията на своите клиенти или потенциални клиенти във връзка с устойчивостта. Те следва да взимат предвид тези предпочитания, когато подбират основаващите се на застраховане инвестиционни продукти, които ще препоръчват на клиентите. Три категории основаващи се на застраховане инвестиционни продукти следва да са неразривно свързани с предпочитанията във връзка с устойчивостта. Първата категория са продуктите, при които даден минимален дял е предназначен за устойчиви инвестиции в икономически дейности, които удовлетворяват критериите на член 3 от Регламента за таксономията за екологично устойчиви дейности, а втората — продуктите, при които даден минимален дял е предназначен за устойчиви инвестиции, както са определени в член 2, точка 17 от РОИУСФУ, като минималният дял се определя от клиента или потенциалния клиент. Третата категория продукти, съобразени с индивидуалните предпочитания във връзка с устойчивостта, са тези, при които са взети предвид основните неблагоприятни въздействия върху факторите на устойчивост, като елементите, доказващи това отчитане, са определени от клиента или потенциалния клиент.
            
            
               Например „основаващите се на застраховане инвестиционни продукти, при които даден минимален дял е предназначен за устойчиви инвестиции“ винаги ще включват финансовите продукти, посочени в член 9 от РОИУСФУ, както и тези, посочени в член 8 от РОИУСФУ, стига поне донякъде да са предназначени за устойчиви инвестиции. Тази минимална степен се определя от клиентите или потенциалните клиенти, поради което разпоредбите относно предпочитанията във връзка с устойчивостта отразяват изцяло техните амбиции във връзка с устойчивостта. Други примери са основаващите се на застраховане инвестиционни продукти с екологични или социални характеристики, които, наред с другото, се основават на стратегия на изключване и които биха могли да попаднат в обхвата на предпочитанията във връзка с устойчивостта, при условие че с тях поне до известна степен се целят устойчиви инвестиции или се докаже, че са разгледани и преодолени или намалени основните неблагоприятни въздействия — въз основа на определените от клиента или потенциалния клиент съответно минимални инвестиционни дялове или елементи, с които се доказва, че са взети предвид основните неблагоприятни въздействия върху факторите за устойчивост. Това също така означава, че основаващите се на застраховане инвестиционни продукти, с които се насърчават екологични или социални характеристики, но при които няма дял, който представлява устойчиви инвестиции или инвестиции в принадлежащи към таксономията дейности, нито са взети предвид основните неблагоприятни въздействия, няма да могат да бъдат препоръчвани на клиентите или потенциалните клиенти въз основа на техните индивидуални предпочитания във връзка с устойчивостта. Такива основаващи се на застраховане инвестиционни продукти ще могат все пак да бъдат препоръчвани в рамките на теста за уместност, но не и като продукти, съобразени с индивидуалните предпочитания във връзка с устойчивостта.
            
            
               В член 3 от настоящия регламент се определя началната дата на прилагане на предложения регламент, както и преходен период от 12 месеца.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 21.4.2021 година
            
            
               за изменение на Делегиран регламент (ЕС) 2017/2358 и Делегиран регламент (ЕС) 2017/2359 по отношение на включването на факторите на устойчивост, рисковете за устойчивостта и предпочитанията във връзка с устойчивостта в изискванията към застрахователните дружества и разпространителите на застрахователни продукти във връзка с контрола и управлението на продуктите, и в правилата за етичност и за инвестиционни съвети за основаващите се на застраховане инвестиционни продукти
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива (ЕС) 2016/97 на Европейския парламент и на Съвета от 20 януари 2016 г. относно разпространението на застрахователни продукти
                  10
               , и по-специално член 25, параграф 2, член 28, параграф 4 и член 30, параграф 6 от нея,
            
            
               като има предвид, че:
            
         
         
            
               (1)Преходът към нисковъглеродна, по-устойчива, ефективно използваща ресурсите кръгова икономика, в съответствие с целите за устойчиво развитие, е от възлово значение за осигуряването на дългосрочна конкурентоспособност на икономиката на Съюза. През 2016 г. Съюзът сключи Парижкото споразумение
                  11
               . В член 2, параграф 1, буква в) от това споразумение е заложена целта за по-решителни действия в отговор на изменението на климата, едно от които е мобилизиране на финансовите потоци за постигане на ниски емисии на парникови газове и устойчиво на климатичните изменения развитие.
            
            
               (2)В отговор на това предизвикателство, през декември 2019 г. Комисията представи Европейския зелен пакт
                  12
               . Пактът е нова стратегия за растеж за превръщането на Съюза в справедливо и благоденстващо общество с модерна, конкурентоспособна и ефективно използваща ресурсите икономика, която през 2050 г. вече няма да отделя нетни емисии на парникови газове и където икономическият растеж няма да зависи от ресурсното осигуряване. За постигането на тази цел инвеститорите се нуждаят от ясни послания за инвестициите си, така че да се избегне блокирането на активи и да се увеличи финансирането на устойчивото развитие.
            
            
               (3)През март 2018 г. Комисията публикува своя план за действие „Финансиране за устойчив растеж“
                  13
                с очертана амбициозна и мащабна стратегия за финансиране на устойчивото развитие. Сред заложените в плана цели е пренасочване на капиталовите потоци към инвестиции в устойчивото развитие, за да се постигне устойчив и приобщаващ икономически растеж. 
            
            
               (4)Целесъобразно прилаган, планът за действие насърчава търсенето на устойчиви инвестиции от страна на инвеститорите. Поради това е необходимо да се поясни, че факторите на устойчивост и свързаните с устойчивостта цели следва да се добавят към изискванията за продуктово управление, въведени с Делегиран регламент (ЕС) 2017/2358 на Комисията
                  14
               .
            
            
               (5)Застрахователните дружества и застрахователните посредници, които създават застрахователни продукти, следва да взимат предвид факторите на устойчивост при одобряването на застрахователен продукт и при останалите механизми за неговото управление и контрол, когато той е предназначен за клиенти, търсещи застрахователни продукти с профил, свързан с устойчивостта. 
            
            
               (6)Целевият пазар следва да бъде детайлно очертан, поради което следва да е необходимо повече от едно общо изявление, че даден застрахователен продукт има профил, свързан с устойчивостта. Вместо това застрахователните дружества и застрахователните посредници, които създават застрахователни продукти, следва да уточняват за коя група клиенти със специфични предпочитания във връзка с устойчивостта е предназначен застрахователният продукт.
            
            
               (7)С цел застрахователните продукти с фактори на устойчивост да бъдат леснодостъпни и за клиентите, които не са изразили предпочитания във връзка с устойчивостта, застрахователните дружества и застрахователните посредници, които създават застрахователни продукти, не следва да бъдат задължени да установяват групите клиенти, за чиито потребности, характеристики и цели даден застрахователен продукт с фактори на устойчивост не е подходящ.
            
            
               (8)Факторите на устойчивост на даден застрахователен продукт следва да бъдат представяни прозрачно, така че разпространителите на застрахователни продукти да могат да предоставят съответната информация на своите клиенти или потенциални клиенти.
            
            
               (9)От публикуваната през май 2018 г. оценка на въздействието
                  15
               , залегнала в основата на последващи законодателни инициативи, стана ясно, че трябва да се изтъкне, че сред задълженията, които застрахователните посредници и застрахователните дружества, разпространяващи основаващи се на застраховане инвестиционни продукти, имат към своите клиенти и потенциални клиенти, фигурира отчитането на факторите на устойчивост. 
            
            
               (10)С цел да поддържат висока степен на защита на инвеститорите, застрахователните посредници и застрахователните дружества, разпространяващи основаващи се на застраховане инвестиционни продукти, следва, когато определят видовете конфликти на интереси, които биха могли да навредят на интересите на клиента или на потенциалния клиент, да взимат предвид видовете конфликти на интереси, които включването на клиентските предпочитания във връзка с устойчивостта поражда. За съществуващите клиенти, за които вече е извършена оценка за уместност, застрахователните посредници и застрахователните дружества следва да могат да определят индивидуалните предпочитания във връзка с устойчивостта при следващото редовно актуализиране на тази действаща оценка.
            
            
               (11)Застрахователните посредници и застрахователните дружества, които предоставят съвети относно основаващи се на застраховане инвестиционни продукти, следва да могат да препоръчват на своите клиенти или потенциални клиенти подходящи основаващи се на застраховане инвестиционни продукти и поради това — да могат да задават въпроси с цел да установят индивидуалните предпочитания на клиентите си във връзка с устойчивостта. В съответствие със задължението продуктите да се разпространяват в интерес на клиентите, препоръките към клиентите или потенциалните клиенти следва да отразяват както финансовите цели, така и евентуалните предпочитания във връзка с устойчивостта, които тези клиенти са посочили. Поради това е необходимо да се поясни, че включването на факторите на устойчивост в консултативния процес не трябва да води до неправомерни продажби или до заблуждаващо представяне на дадени основаващи се на застраховане инвестиционни продукти като отговарящи на предпочитанията във връзка с устойчивостта, когато случаят не е такъв. С цел да се избегнат такива практики или заблуждаващи представяния, застрахователните посредници и застрахователните дружества, които предоставят съвети относно основаващи се на застраховане инвестиционни продукти, следва, преди да поискат от свой клиент или потенциален клиент да им посочи евентуалните си предпочитания във връзка с устойчивостта, първо да преценят другите му инвестиционни цели и личните обстоятелства около него.
            
            
               (12)В момента съществуват основаващи се на застраховане инвестиционни продукти, при които устойчивостта е обхваната в различна степен. С цел да осигурят на своите клиенти или потенциални клиенти по-добро разбиране на тази степен на обхващане на устойчивостта и оттам — възможност да взимат информирани решения по свързаните с устойчивостта въпроси, застрахователните посредници и застрахователните дружества, които разпространяват основаващи се на застраховане инвестиционни продукти, следва ясно да излагат разликата между, от една страна, основаващите се на застраховане инвестиционни продукти, които биха могли да им бъдат препоръчвани в зависимост от индивидуалните им предпочитания във връзка с устойчивостта, а именно предназначените, изцяло или частично, за устойчиви инвестиции в икономически дейности, които удовлетворяват критериите на Регламент (ЕС) 2020/852 на Европейския парламент и на Съвета
                  16
                за екологично устойчиви дейности, и за устойчивите инвестиции по смисъла на член 2, точка 17 от Регламент (ЕС) 2019/2088 на Европейския парламент и на Съвета
                  17
               , както и тези, при които са взети предвид основните неблагоприятни въздействия върху факторите на устойчивост, и от друга страна — други основаващи се на застраховане инвестиционни продукти, които не притежават тези специфични характеристики и които, поради това, не биха могли да бъдат препоръчвани на клиенти или потенциални клиенти, изразили предпочитания във връзка с устойчивостта.
            
            
               (13)Необходимо е да се обърне внимание на опасенията във връзка със заблуждаващата информация за екологосъобразност, което в частност е практиката да се получава нелоялно конкурентно предимство, като даден основаващ се на застраховане инвестиционен продукти се препоръчва като екосъобразен или устойчив, когато в действителност той не отговаря на основните стандарти за опазване на околната среда или за устойчивост. С цел да се предотвратят неправомерните продажби и заблуждаващата информация за екологосъобразност, застрахователните посредници и застрахователните дружества, които разпространяват основаващи се на застраховане инвестиционни продукти, не следва да препоръчват основаващи се на застраховане инвестиционни продукти като съобразени с изразените предпочитания във връзка с устойчивостта, ако случаят не е такъв. Застрахователните посредници и застрахователните дружества, които разпространяват основаващи се на застраховане инвестиционни продукти, следва да обясняват на своите клиенти или потенциални клиенти основанията си за такава постъпка и съхраняват сведенията за тези свои съображения.
            
            
               (14)Необходимо е да се поясни, че основаващите се на застраховане инвестиционни продукти, които не могат да бъдат предлагани като съобразени с клиентските предпочитания във връзка с устойчивостта, могат да бъдат препоръчвани от разпространяващите ги застрахователните посредници и застрахователни дружества, но не и като съобразени с тези предпочитания. Когато основаващ се на застраховане инвестиционен продукт не отговаря на предпочитанията на даден клиент или потенциален клиент във връзка с устойчивостта, този клиент или потенциален клиент следва да може да изменя информацията за тези свои предпочитания, така че да разполага с възможност да получи допълнителни препоръки. С цел да се предотвратят неправомерните продажби и заблуждаващата информация за екологосъобразност, застрахователните посредници и застрахователните дружества, които разпространяват основаващи се на застраховане инвестиционни продукти, следва да съхраняват информация за решението на клиента и за мотивите му за внесените изменения.
            
            
               (15)Разпоредбите на настоящия регламент са тясно свързани помежду си и с разпоредбите на Регламент (ЕС) 2019/2088, тъй като изграждат цялостна система за оповестяване на аспектите, свързани с устойчивостта. Желателно е тези разпоредби да бъдат включени в един правен акт с оглед на еднообразното им тълкуване и прилагане, както и на задълбоченото им разбиране и лесен достъп до тях от страна на пазарните участници, компетентните органи и инвеститорите.
            
            
               (16)Поради това Делегиран регламент (ЕС) 2017/2358 и Делегиран регламент (ЕС) 2017/2359 следва да бъдат съответно изменени.
            
            
               (17)На компетентните органи, застрахователните посредници и застрахователните дружества следва да се предостави достатъчно време за адаптиране към новите изисквания на настоящия регламент. Поради това неговото прилагане следва да бъде отложено,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Изменения на Делегиран регламент (ЕС) 2017/2358
            
            
               Делегиран регламент (ЕС) 2017/2358 се изменя, както следва:
            
         
         
            
               1)
                     В член 4, параграф 3, буква а) подточка i) се заменя със следното:
            
            
               „i)
                     отчетени са целите, интересите и характеристиките на клиентите, в т.ч. евентуалните свързани с устойчивостта цели;“;
            
            
               2)
                     Членове 5 и 6 се заменят със следното:
            
            
               „Член 5
            
            
               Целеви пазар
            
            
               1.
                     С процедурата за одобряване на застрахователен продукт се определя целевият пазар и групата клиенти, за които той е подходящ. Целевият пазар се определя достатъчно детайлно, като се взимат предвид характеристиките, рисковият профил, сложността и естеството на застрахователния продукт, както и факторите му на устойчивост, както са определени в член 2, точка 24 от Регламент (ЕС) 2019/2088 на Европейския парламент и на Съвета*.
            
            
               2.
                     Създателите могат да определят групите клиенти, за чиито потребности, особености и цели даден основаващ се на застраховане инвестиционен продукт като цяло не е подходящ, стига да не става въпрос за такъв, при който са взети предвид факторите на устойчивост по параграф 1.
            
            
               3.
                     Създателите проектират и предлагат само застрахователни продукти, които са подходящи за клиентите от целевия пазар с оглед на техните потребности, особености и цели, в т.ч. свързани с устойчивостта. Когато оценяват дали даден застрахователен продукт е подходящ за целевия пазар, създателите се съобразяват с достъпните за клиентите от този целеви пазар сведения и с тяхната финансова грамотност.
            
            
               4.
                     Създателите се уверяват, че служителите, които участват в проектирането и създаването на застрахователни продукти, разполагат с необходимите знания, опит и компетентност, за да разбират правилно продаваните застрахователни продукти и интересите, целите и особеностите на клиентите от целевия пазар, в т.ч. целите им, свързани с устойчивостта.
            
            
               Член 6
            
            
               Тестване на продуктите
            
            
               1.
                     Създателите тестват застрахователните си продукти по подходящ начин, като при необходимост разработват различни сценарии, преди да предлагат или съществено да изменят характеристиките на даден продукт, както и при качествена промяна на целевия пазар. С продуктовото тестване се определя дали през жизнения си цикъл застрахователният продукт удовлетворява установените потребности, цели и особености на клиентите от целевия пазар, в т.ч. целите им, свързани с устойчивостта. Създателите тестват застрахователните си продукти както с качествени параметри, така и с количествени — според техния вид, естество и съществуващ риск от нанасяне на вреда на клиентите.
            
            
               2.
                     Създателите не предлагат застрахователен продукт, за който резултатите от тестването му са показали, че не удовлетворява установените потребности, цели и особености на клиентите от целевия пазар, в т.ч. целите им, свързани с устойчивостта.
            
            
               _____________________
            
            
               *
                     Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).“;
            
            
               3)
                     В член 7 параграф 1 се заменя със следното:
            
            
               „1.
                     Създателите непрекъснато наблюдават и редовно преглеждат предлаганите от тях застрахователни продукти, за да установят събитията, които биха могли съществено да повлияят на основните характеристики, покриването на риска или гаранциите при тези продукти. Те проучват дали застрахователните продукти продължават да са съобразени с потребностите, особеностите и целите на клиентите от определения целеви пазар, в т.ч. с целите им, свързани с устойчивостта, и дали се разпространяват само на този целеви пазар или достигат и до клиенти извън него.“;
            
            
               4)
                     В член 8 параграф 3 се заменя със следното:
            
            
               „3.
                     Информацията по параграф 2 позволява на разпространителите на застрахователни продукти:
            
            
               а)
                     да разбират застрахователните продукти;
            
         
         
            
               б)
                     да разбират определения целеви пазар на застрахователните продукти;
            
            
               в)
                     да установяват всички клиенти, за които, с оглед на техните потребности, особености и цели, в т.ч. свързани с устойчивостта, застрахователният продукт не е подходящ;
            
            
               г)
                     да разпространяват съответния застрахователен продукт в съответствие с интересите на клиентите си, както е предвидено в член 17, параграф 1 от Директива (ЕС) 2016/97.“;
            
            
               5)
                     В член 10 параграф 2 се заменя със следното:
            
            
               „2.
                     Механизмите за разпространение на продуктите:
            
            
               а)
                     целят да предотвратят и ограничат вредите за клиентите;
            
            
               б)
                     подкрепят подходящото управляване на конфликтите на интереси;
            
            
               в)
                     осигуряват надлежно взимане предвид на целите, интересите и особеностите на клиентите, в т.ч. на целите им, свързани с устойчивостта.“;
            
            
               6)
                     Член 11 се заменя със следното:
            
            
               „Член 11
            
            
               Уведомяване на създателя
            
            
               Ако разпространителите на застрахователни продукти узнаят, че даден застрахователен продукт не е съобразен с интересите, целите и особеностите на клиентите от определения целеви пазар, в т.ч. с целите им, свързани с устойчивостта, или узнаят за други обстоятелства около даден продукт, които могат да навредят на клиента, те своевременно уведомяват създателя, а ако е необходимо — изменят стратегията си за разпространение на този застрахователен продукт.“.
            
            
               Член 2 
               Изменения на Делегиран регламент (ЕС) 2017/2359
            
            
               Делегиран регламент (ЕС) 2017/2359 се изменя, както следва:
            
            
               1)
                     В член 2 се добавят следните точки 4 и 5:
            
            
               „4)
                     „предпочитания във връзка с устойчивостта“ означава изборът на клиент или потенциален клиент да включи или не в инвестицията си, а ако включи — доколко да го направи, един или няколко измежду следните финансови продукти:
            
            
               а)
                     основаващ се на застраховане инвестиционен продукт, за който клиентът или потенциалният клиент е определил, че негов минимален дял трябва да бъде инвестиран в екологично устойчиви инвестиции, както са определени в член 2, точка 1 от Регламент (ЕС) 2020/852 на Европейския парламент и на Съвета**;
            
            
               б)
                     основаващ се на застраховане инвестиционен продукт, за който клиентът или потенциалният клиент е определил, че негов минимален дял трябва да бъде инвестиран в устойчиви инвестиции, както са определени в член 2, точка 17 от Регламент (ЕС) 2019/2088 на Европейския парламент и на Съвета***;
            
            
               в)
                     основаващ се на застраховане инвестиционен продукт, при който са взети предвид основните неблагоприятни въздействия върху факторите на устойчивост, като клиентът или потенциалният клиент е определил качествените или количествените елементи, доказващи това отчитане;
            
            
               5)
                     „фактори на устойчивост“ означава факторите на устойчивост по смисъла на член 2, точка 24 от Регламент (ЕС) 2019/2088.
            
         
         
            
               _______________________________________________________________
            
            
               **
                     Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).
            
            
               ***
                     Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).“;
            
            
               2)
                     В член 3 параграф 1 се заменя със следното:
            
            
               „1.
                     С оглед на установяването в съответствие с член 28 от Директива (ЕС) 2016/97 на видовете конфликти на интереси, които възникват при разпространяването на застраховки, свързани с основаващи се на застраховане инвестиционни продукти, и които могат да навредят на интересите на клиент, в т.ч. на предпочитанията му във връзка с устойчивостта, застрахователните посредници и застрахователните дружества преценяват дали самите те, съответно лице или лице, пряко или косвено свързано с тях чрез отношение на контрол, са заинтересовани от резултата от разпространението на застрахователните продукти по следния начин:
            
            
               а)
                     тяхната заинтересованост не е тази, която клиентът или потенциалният клиент има от резултата от разпространението на застрахователните продукти;
            
            
               б)
                     тяхната заинтересованост може потенциално да повлияе върху резултата от разпространението в ущърб на клиента.
            
            
               Застрахователните посредници и застрахователните дружества процедират по същия начин, за да установят евентуалните конфликти на интереси между отделните клиенти.“;
            
            
               3)
                     Член 9 се изменя, както следва:
            
            
               а)
                     в параграф 2 буква а) се заменя със следното:
            
            
               „а)
                     тя отговаря на инвестиционните цели на въпросния клиент или потенциален клиент, в т.ч. на допустимото за него равнище на риск и на евентуалните му предпочитания във връзка с устойчивостта;“;
            
            
               б)
                     параграф 4 се заменя със следното:
            
            
               „4.
                     Информацията за инвестиционните цели на клиента или потенциалния клиент трябва в съответните случаи да посочва срока, за който това лице желае да държи инвестицията, предпочитанията му по отношение на поемането на риск, рисковия му профил, предназначението на инвестицията, както и предпочитанията му във връзка с устойчивостта. Детайлността на събираната информация трябва да е подходяща за конкретния вид продукт или услуга, който се обмисля.“;
            
            
               в)
                     параграф 6 се заменя със следното:
            
            
               „6.
                     Когато дава съвет за даден основаващ се на застраховане инвестиционен продукт, както е предвидено в член 30, параграф 1 от Директива (ЕС) 2016/97, застрахователният посредник или застрахователното дружество не отправя препоръка, ако нито един от продуктите не е подходящ за клиента или потенциалния клиент.
            
            
               Застрахователният посредник или застрахователното дружество не препоръчва основаващ се на застраховане инвестиционен продукт като съобразени с изразените от клиент или потенциален клиент предпочитания във връзка с устойчивостта, ако случаят не е такъв. Застрахователният посредник или застрахователното дружество обяснява на своите клиенти или потенциални клиенти основанията си за такава постъпка и съхранява сведенията за тези свои съображения.
            
            
               Ако никой основаващ се на застраховане инвестиционен продукт не отговаря на предпочитанията на даден клиент или потенциален клиент във връзка с устойчивостта и този клиент или потенциален клиент измени информацията за тези свои предпочитания, застрахователният посредник или застрахователното дружество съхранява информация за решението на клиента, в т.ч. за мотивите за взимането му.“;
            
            
               4)
                     Член 14 се изменя, както следва:
            
            
               а)
                     в параграф 1, буква б) подточка i) се заменя със следното:
            
            
               „i)инвестиционните цели на клиента, включително допустимото за него равнище на риск, както и на постигането на инвестиционните му цели — като се вземат предвид всички негови предпочитания във връзка с устойчивостта;“;
            
         
         
            
               б)в параграф 4 се добавя следната алинея:
            
            
               „Изискванията за удовлетворяване на предпочитанията на клиентите или потенциалните клиенти във връзка с устойчивостта — когато е приложимо, не променят условията, посочени в първа алинея.“.
            
            
               Член 3
            
            
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от [Служба за публикации: въвежда се следната дата: 12 месеца след публикуването в Официален вестник на Европейския съюз].
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 21.4.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите „Европейският зелен пакт“ (COM(2019) 640 final) 
               
               
                  
                     (2)
                  
                        Съобщение на Комисията до Европейския парламент, Европейския съвет, Съвета, Европейската централна банка, Европейския икономически и социален комитет и Комитета на регионите „План за действие: Финансиране за устойчив растеж“ (COM(2018) 097 final).
               
               
                  
                     (3)
                  
                        Делегиран регламент (ЕС) 2017/2358 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията към застрахователните посредници и застрахователните дружества във връзка с контрола и управлението на продуктите (ОВ L 341, 20.12.2017 г., стр. 1).
               
               
                  
                     (4)
                  
                        Директива (ЕС) 2016/97 на Европейския парламент и на Съвета от 20 януари 2016 г. относно разпространението на застрахователни продукти (ОВ L 26, 2.2.2016 г., стр. 19).
               
               
                  
                     (5)
                  
                        Делегиран регламент (ЕС) 2017/2359 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията за предоставяне на информация и с правилата за етичност, приложими към разпространението на основаващите се на застраховане инвестиционни продукти (ОВ L 341, 20.12.2017 г., стр. 8).
               
               
                  
                     (6)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (7)
                  
                        Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции (ОВ L 198, 22.6.2020 г., стр. 13).
               
               
                  
                     (8)
                  
                        EIOPA-BoS-19/172, 30 април 2019 г.
               
               
                  
                     (9)
                  
                        Регламент (ЕС) 2019/2089 на Европейския парламент и на Съвета от 27 ноември 2019 г. за изменение на Регламент (ЕС) 2016/1011 по отношение на бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове (ОВ L 317, 9.12.2019 г., стр. 17).
               
               
                  
                     (10)
                  
                        ОВ L 26, 2.2.2016 г., стр. 19.
               
               
                  
                     (11)
                  
                        Решение (ЕС) 2016/1841 на Съвета от 5 октомври 2016 г. за сключване, от името на Европейския съюз, на Парижкото споразумение, прието по Рамковата конвенция на ООН по изменение на климата (ОВ L 282, 19.10.2016 г., стр. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Делегиран регламент (ЕС) 2017/2358 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията към застрахователните посредници и застрахователните дружества във връзка с контрола и управлението на продуктите (ОВ L 341, 20.12.2017 г., стр. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).
               
               
                  
                     (17)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).